謝賜御書臨晉唐帖三軸
作者：張擴
朝代：宋

paragraphs: 上帝圖書照東壁，宸毫作字同羲畫。
晉唐舊帖久氣索，數本僅收煨燼厄。
硬黄小試毛穎功，手蛻千年垂露蹟。
巧偷豪奪幾蒼黄，晚御清都顔咫尺。
鍾王行草日失真，神氣頓還三昩力。
諸天護法宫殿深，九虎守關雷雨隔。
那知分賜下人間，螻蟻微臣亦懷璧。
恩均掲榜誇玉堂，事陋登床攫飛白。
欽惟聖學自天縱，嗜好從來屏聲色。
青規文字屢策勲，沾丐椒房猶翰墨。
彤管摛筆侈珍貺，寶唾落牋留小刻。
從今不愧蔀屋空，會有虹霓光四塞。